SKRIFTLIG FORESPØRGSEL E-0548/03

af Stavros Xarchakos (PPE-DE) til Kommissionen

(26. februar 2003)

Om: Indstilling af opførelse af biologiske rensningsanlæg på Lesbos (Grækenland)

Ifølge græske presseforlydender indstillede den græske regering den 20. januar 2003 opførelsen af et rensningsanlæg på Lesbos til 100 millioner EURO (3,5 milliarder GDR) efter en afgørelse truffet af vicefinansminister Paxtas, på trods af at Paxtas kun få måneder tidligere (den 6. marts 2002) havde beskrevet projektet som førsteklasseprojekt og offentligt havde forpligtet sig til at sikre finansieringen heraf.

Lesbos er beliggende ved udkanten af det græske territorium (den anden største ø i Grækenland) og har et enormt turistpotentiale på grund af sin infrastruktur (lufthavnen frekventeres af internationale charterfly) og sin rige kulturarv. Den er hjemsted for store museer, monumenter og bygninger (f. eks. Teriade-museet, neoklasssike huse, utallige fresker af den store kendte maler Theofilos osv.). Hertil kommer, at det er et område af usædvanlig skønhed. Alligevel har øen endnu ikke et biologisk rensningsanlæg, hvilket naturligvis vil påvirke udviklingen af turismen, og efter regeringens ovennævnte afgørelse, synes det ikke længere at være muligt at gennemføre projektet.

Kender Kommissionen til den græske regerings pludselige ændrede holdning, idet intet ser ud til at have ændret sig ti måneder efter valg af et nyt kommunalråd? Finder Kommissionen, at det er acceptabelt at påbegynde eller indstille de nødvendige infrastrukturprojekter navnlig i fjerntliggende områder og turistområder i EU i overensstemmelse med visse medlemstatsregeringers politiske ambitioner og perspektiver?

Svar afgivet på Kommissionens vegne af Michel Barnier

(17. marts 2003)

Samhørighedsfonden har samfinansieret et projekt, der omfatter det kommunale spildevandsrensningsanlæg i Mitilini samt et kloaknet og rørledningsnet til flodvand til et beløb af 35 179 980 EUR ud af de samlede omkostninger på 42 286 533 EUR. Det kommunale spildevandsrensningsanlæg i Mitilini blev taget i brug i 2002. Det forholder sig altså ikke sådan, at byen Mitilini på Lesvos ikke har et spildevandsrensningsanlæg, eller at opførelsen af anlægget er blevet afbrudt.

Kommissionen forstår, at det ærede medlem i øvrigt henviser til et kommunalt projekt i denne by vedrørende en udvidelse af det nuværende kloaknet. På dette punkt råder Kommissionen ikke over officielle oplysninger fra de græske myndigheder. Den vurderer dog, at anlægget i Mitilini i lighed med alle andre kloaknet og spildevandsrensningsanlæg kan udvides og forbedres, hvis der iværksættes yderligere anlægsarbejder.

Afgørelsen om finansieringen af denne type projekter hører under de græske myndigheders kompetence inden for strukturfondenes retsgrundlag. Kommissionen ønsker dog, at den strategi, som den har udarbejdet i samarbejde med de græske myndigheder, bliver taget i betragtning ved udvælgelsen af de projekter, som bliver samfinansieret med Fællesskabets fonde. Denne strategi står beskrevet i et særskilt kapitel i Det Operationelle Program for miljøet 2000-2006 og har som mål primært at yde økonomisk støtte til græske byer, der i modsætning til Mitilini endnu ikke råder over et spildevandsrensningsanlæg, og som derfor ikke overholder Rådets direktiv 91/271/EF af 21. maj 1991 om rensning af byspildevand(1).

(1) EFT L 135 af 30.5.1991.